CELEX: 
Language: el
Date: 2021-05-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου με κανόνες σχετικά με τις αιτήσεις καταχώρισης των γεωγραφικών ενδείξεων των αλκοολούχων ποτών, τις τροποποιήσεις των προδιαγραφών προϊόντος, την ακύρωση της καταχώρισης και το μητρώο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2019/787 του Ευρωπαϊκού Κοινοβουλίου και του Συμβουλίου θεσπίζει ενωσιακό πλαίσιο για τις γεωγραφικές ενδείξεις αλκοολούχων ποτών και καθορίζει ένα σύστημα για την καταχώρισή τους σε επίπεδο Ένωσης. 
            
            
               Ο κανονισμός (ΕΕ) 2019/787 εξουσιοδοτεί την Επιτροπή να εκδίδει κατ’ εξουσιοδότηση και εκτελεστικές πράξεις για τον καθορισμό των διαδικασιών καταχώρισης των γεωγραφικών ενδείξεων των αλκοολούχων ποτών.
            
            
               Ως εκ τούτου, σκοπός της παρούσας κατ’ εξουσιοδότηση πράξης είναι η συμπλήρωση του κανονισμού (ΕΕ) 2019/787 με κανόνες σχετικά με τις διαδικασίες που πρέπει να ακολουθούνται για τις αιτήσεις καταχώρισης των γεωγραφικών ενδείξεων των αλκοολούχων ποτών, τις τροποποιήσεις των προδιαγραφών προϊόντος, την ακύρωση της καταχώρισης και το μητρώο.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Έχουν διεξαχθεί διαβουλεύσεις με τη συμμετοχή εμπειρογνωμόνων από τα 27 κράτη μέλη στο πλαίσιο της ομάδας εμπειρογνωμόνων για τις γεωργικές αγορές (αλκοολούχα ποτά).
            
            
               Κατά τις συνεδριάσεις αυτές, η Επιτροπή παρουσίασε τροποποιημένες εκδόσεις του κειμένου, αφού έλαβε ευρέως υπόψη τις παρατηρήσεις και τα σχόλια που διατυπώθηκαν σε κάθε συνεδρίαση ή διαβιβάστηκαν γραπτώς στις υπηρεσίες της Επιτροπής. 
            
            
               Οι υπηρεσίες της Επιτροπής πραγματοποίησαν επίσης διάφορες συναντήσεις με τα ενδιαφερόμενα μέρη του τομέα των αλκοολούχων ποτών, τόσο σε διμερή βάση όσο και στο πλαίσιο της ομάδας διαλόγου με την κοινωνία των πολιτών για τα αλκοολούχα ποτά.
            
            
               Η εν λόγω διαδικασία διαβούλευσης οδήγησε σε ευρεία συναίνεση σχετικά με το σχέδιο του κατ’ εξουσιοδότηση κανονισμού.
            
            
               Χρησιμοποιήθηκε μηχανισμός υποβολής παρατηρήσεων στη διαδικτυακή πύλη για τη βελτίωση της νομοθεσίας από τις 11 Ιανουαρίου έως τις 8 Φεβρουαρίου 2021 και δεν υποβλήθηκαν παρατηρήσεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη περιέχει διατάξεις που συμπληρώνουν ορισμένους κανόνες του κανονισμού (ΕΕ) 2019/787, οι οποίες είναι αναγκαίες για να διασφαλιστεί η ορθή λειτουργία της εσωτερικής αγοράς για τα προϊόντα αλκοολούχων ποτών. Ειδικότερα, καθορίζει το νομικό πλαίσιο για την καταχώριση των γεωγραφικών ενδείξεων. Η κατ’ εξουσιοδότηση πράξη προσδίδει σαφήνεια στις προηγούμενες διατάξεις και εισάγει στοιχεία απλούστευσης.
            
            
               Με την παρούσα πράξη καταργούνται οι σχετικές διατάξεις του εκτελεστικού κανονισμού (ΕΕ) αριθ. 716/2013 της Επιτροπής, της 25ης Ιουλίου 2013, για τη θέσπιση των κανόνων εφαρμογής του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.5.2021
            
            
               για τη συμπλήρωση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου με κανόνες σχετικά με τις αιτήσεις καταχώρισης των γεωγραφικών ενδείξεων των αλκοολούχων ποτών, τις τροποποιήσεις των προδιαγραφών προϊόντος, την ακύρωση της καταχώρισης και το μητρώο
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (ΕΕ) 2019/787 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τον ορισμό, την περιγραφή, την παρουσίαση και την επισήμανση των αλκοολούχων ποτών, τη χρήση των ονομασιών των αλκοολούχων ποτών στην παρουσίαση και επισήμανση άλλων τροφίμων, την προστασία των γεωγραφικών ενδείξεων για τα αλκοολούχα ποτά, τη χρήση της αιθυλικής αλκοόλης και των προϊόντων απόσταξης γεωργικής προέλευσης σε ποτά με αλκοόλη, και για την κατάργηση του κανονισμού (ΕΚ) αριθ. 110/2008
                  1
               , και ιδίως το άρθρο 33 παράγραφοι 1 και 2 και το άρθρο 41,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2019/787 κατάργησε και αντικατέστησε τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου
                  2
               . Το κεφάλαιο III του κανονισμού (ΕΕ) 2019/787 θεσπίζει κανόνες για τις γεωγραφικές ενδείξεις στον τομέα των αλκοολούχων ποτών και εξουσιοδοτεί την Επιτροπή να εκδίδει σχετικές κατ’ εξουσιοδότηση και εκτελεστικές πράξεις. Για να διασφαλιστεί η ομαλή λειτουργία της αγοράς αλκοολούχων ποτών στο νέο νομικό πλαίσιο και ειδικότερα για να απλουστευθεί και να εξορθολογιστεί η λειτουργία του συστήματος γεωγραφικών ενδείξεων για τα αλκοολούχα ποτά, πρέπει να θεσπιστούν ορισμένοι κανόνες μέσω τέτοιου είδους πράξεων. Ειδικότερα, ο παρών κανονισμός και ο εκτελεστικός κανονισμός (ΕΕ) 2021/XXXX της Επιτροπής
                  3
                θα πρέπει να αντικαταστήσουν μέρος των διατάξεων του εκτελεστικού κανονισμού (ΕΕ) αριθ. 716/2013 της Επιτροπής
                  4
               , ο οποίος θα πρέπει, ως εκ τούτου, να καταργηθεί. 
            
            
               (2)Για τη διευκόλυνση της εξέτασης την οποία διενεργεί η Επιτροπή και για την παροχή πλήρους ενημέρωσης στα ενδιαφερόμενα μέρη κατά τη διαδικασία ένστασης, όταν οι προδιαγραφές προϊόντος περιλαμβάνουν ειδικές απαιτήσεις σχετικά με τη συσκευασία, στο ενιαίο έγγραφο που περιλαμβάνεται στην αίτηση καταχώρισης γεωγραφικής ένδειξης θα πρέπει να περιέχεται συνοπτική παρουσίαση της αιτιολόγησης με την οποία τεκμηριώνεται για ποιους λόγους η συσκευασία πρέπει να πραγματοποιείται εντός της οριοθετημένης γεωγραφικής περιοχής για τη διασφάλιση της ποιότητας, της καταγωγής ή του ελέγχου του αλκοολούχου ποτού. 
            
            
               (3)Για λόγους συνοχής της διαδικασίας και προκειμένου να διευκολύνεται η εξέταση την οποία διενεργεί η Επιτροπή, τα κράτη μέλη θα πρέπει να εγγυώνται ότι το ενιαίο έγγραφο αποτελεί πιστή συνοπτική παρουσίαση των προδιαγραφών προϊόντος, στην οποία μπορεί να βασίζεται η Επιτροπή κατά την αξιολόγηση της αίτησης και στην οποία μπορούν να βασίζονται τα άλλα κράτη μέλη και ενδιαφερόμενα μέρη για τους σκοπούς της επιβολής της γεωγραφικής ένδειξης. Για τους ίδιους λόγους, η παραπομπή στη δημοσίευση των προδιαγραφών προϊόντος η οποία περιλαμβάνεται στον φάκελο αίτησης που υποβάλλεται από τα κράτη μέλη στην Επιτροπή θα πρέπει να συνίσταται στην ηλεκτρονική παραπομπή στις προδιαγραφές προϊόντος, όπως έχουν δημοσιευθεί σύμφωνα με το διοικητικό σύστημα του κράτους μέλους. 
            
            
               (4)Θα πρέπει να καθοριστούν οι πληροφορίες οι οποίες πρέπει να υποβάλλονται προκειμένου να κριθεί παραδεκτή μια αίτηση προστασίας, μια αίτηση για την έγκριση ενωσιακής τροποποίησης ή μια αίτηση ακύρωσης, ώστε να διευκολύνεται η διαχείριση των εν λόγω αιτήσεων και να επιταχύνεται η εξέτασή τους. 
            
            
               (5)Προκειμένου να υπερνικηθούν οι προσωρινές δυσκολίες και να διασφαλιστεί μακροπρόθεσμα η συμμόρφωση όλων των παραγωγών με τις προδιαγραφές προϊόντος, θα πρέπει να επιτραπεί στα κράτη μέλη να χορηγούν στους παραγωγούς μεταβατικές περιόδους με διάρκεια έως 10 έτη για να προσαρμοστούν στις αλλαγές ορισμένων κανόνων σχετικά με τις προδιαγραφές προϊόντος. 
            
            
               (6)Η Επιτροπή είναι αρμόδια για την έγκριση ενωσιακών τροποποιήσεων των προδιαγραφών προϊόντος, ενώ οι συνήθεις τροποποιήσεις εγκρίνονται από τα κράτη μέλη ή από το αρμόδιο πρόσωπο ή τον αρμόδιο φορέα σε τρίτη χώρα. Για λόγους αποδοτικότητας της διαδικασίας, όταν μια αίτηση για την έγκριση ενωσιακής τροποποίησης περιλαμβάνει επίσης συνήθεις τροποποιήσεις, οι συνήθεις τροποποιήσεις θα πρέπει να κρίνονται ως μη υφιστάμενες και δεν θα πρέπει να θεωρούνται εγκριθείσες στο πλαίσιο της ενωσιακής τροποποίησης. 
            
            
               (7)Θα πρέπει να καθοριστεί η διαδικασία για την έγκριση συνήθων τροποποιήσεων και προσωρινών τροποποιήσεων, ώστε να παρέχεται στα κράτη μέλη η δυνατότητα να προβαίνουν στην κατάλληλη αξιολόγηση των αιτήσεων και να εξασφαλίζεται συνεκτική προσέγγιση σε όλα τα κράτη μέλη. Η ακρίβεια και η πληρότητα της αξιολόγησης των κρατών μελών θα πρέπει να είναι ισοδύναμη με την ακρίβεια και την πληρότητα που απαιτείται για τη διαδικασία αξιολόγησης η οποία διενεργείται στο πλαίσιο της διαδικασίας που διέπει τις αιτήσεις καταχώρισης γεωγραφικής ένδειξης. 
            
            
               (8)Είναι αναγκαίο να θεσπιστούν κανόνες για να εξασφαλιστεί ο συντονισμός μεταξύ των διαδικασιών τροποποίησης των προδιαγραφών προϊόντος σε περιπτώσεις αιτήσεων οι οποίες αφορούν ενωσιακή τροποποίηση και συνήθη τροποποίηση και οι οποίες εκκρεμούν ταυτόχρονα ενώπιον της Επιτροπής και της αρμόδιας αρχής του κράτους μέλους, αντίστοιχα. Δεδομένου ότι και οι δύο αιτήσεις τροποποιούν τις ίδιες προδιαγραφές προϊόντος, μολονότι ακολουθούν δύο διαφορετικές παράλληλες διαδικασίες με διαφορετικό χρονοδιάγραμμα, θα πρέπει να θεσπιστούν κανόνες προς αποφυγή ασυνεπειών. 
            
            
               (9)Οι κανόνες σχετικά με τη διαδικασία ακύρωσης της καταχώρισης γεωγραφικής ένδειξης θα πρέπει να συμπληρωθούν ώστε, αφενός, να διευκρινιστεί ότι τα κράτη μέλη συγκαταλέγονται μεταξύ των νομικών προσώπων που ενδέχεται να έχουν έννομο συμφέρον να υποβάλουν αίτηση ακύρωσης σύμφωνα με το άρθρο 32 παράγραφος 1 πρώτο εδάφιο του κανονισμού (ΕΕ) 2019/787 και, αφετέρου, να προσδιοριστούν οι ακριβείς παραπομπές στην Επίσημη Εφημερίδα της Ευρωπαϊκής Ένωσης στην οποία πραγματοποιείται η δημοσίευση. 
            
            
               (10)Για να διασφαλιστούν η διαφάνεια και η ομοιομορφία μεταξύ κρατών μελών, είναι αναγκαίο να θεσπιστεί το ηλεκτρονικό μητρώο των γεωγραφικών ενδείξεων των αλκοολούχων ποτών που αναφέρεται στο άρθρο 33 του κανονισμού (ΕΕ) 2019/787 (στο εξής: μητρώο), καθώς και περαιτέρω κανόνες σχετικά με το περιεχόμενο και τη μορφή του μητρώου. Ειδικότερα, δεδομένου ότι τα διαθέσιμα και τα προς διάθεση έγγραφα για κάθε καταχωρισμένη ονομασία διαφέρουν ανάλογα με τη νομική βάση δυνάμει της οποίας προστατεύθηκαν οι ονομασίες για πρώτη φορά, οι απαιτήσεις για τα εν λόγω έγγραφα θα πρέπει να προσαρμοστούν αναλόγως. Προκειμένου να είναι δυνατός ο καθορισμός ημερομηνιών προτεραιότητας όσον αφορά άλλα δικαιώματα διανοητικής ιδιοκτησίας, το μητρώο θα πρέπει να αναφέρει την ημερομηνία της αίτησης καταχώρισης και την ημερομηνία και την παραπομπή στη δημοσίευση της πράξης με την οποία προστατεύεται η γεωγραφική ένδειξη. Το μητρώο θα πρέπει να είναι μια ηλεκτρονική βάση δεδομένων της οποίας η διαχείριση θα πραγματοποιείται στο πλαίσιο των ψηφιακών συστημάτων που διαθέτει η Επιτροπή, και θα πρέπει να είναι προσβάσιμο στο κοινό, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               ΚΕΦΑΛΑΙΟ I
            
            
               Εισαγωγική διάταξη
            
            
               Άρθρο 1
            
            
               Αντικείμενο
            
            
               Ο παρών κανονισμός θεσπίζει κανόνες για τη συμπλήρωση του κανονισμού (ΕΕ) 2019/787 σε σχέση με τις γεωγραφικές ενδείξεις των αλκοολούχων ποτών, και ιδίως όσον αφορά:
            
            
               α)τις αιτήσεις καταχώρισης·
            
         
         
            
               β)τις τροποποιήσεις των προδιαγραφών προϊόντος·
            
            
               γ)την ακύρωση της καταχώρισης·
            
            
               δ)το μητρώο των γεωγραφικών ενδείξεων.
            
            
            
               ΚΕΦΑΛΑΙΟ II
            
            
            
               Ειδικές διατάξεις
            
            
               ΤΜΗΜΑ 1 
            
            
            
               Αίτηση καταχώρισης
            
            
               Άρθρο 2
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο α) του κανονισμού (ΕΕ) 2019/787]
            
            
               Πρόσθετες απαιτήσεις για το ενιαίο έγγραφο
            
            
               Όταν το ενιαίο έγγραφο που αναφέρεται στο άρθρο 23 παράγραφος 1 στοιχείο γ) του κανονισμού (ΕΕ) 2019/787 περιλαμβάνει ειδικές απαιτήσεις σχετικά με τη συσκευασία, συμπεριλαμβάνεται επίσης συνοπτική παρουσίαση της αιτιολόγησης που αναφέρεται στο άρθρο 22 παράγραφος 1 δεύτερο εδάφιο του εν λόγω κανονισμού. 
            
            
               Άρθρο 3
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο α) του κανονισμού (ΕΕ) 2019/787]
            
            
               Φάκελος αίτησης κράτους μέλους
            
            
               Κατά την υποβολή φακέλου αίτησης στην Επιτροπή σύμφωνα με το άρθρο 24 παράγραφος 7 του κανονισμού (ΕΕ) 2019/787, το οικείο κράτος μέλος πιστοποιεί ότι το ενιαίο έγγραφο που αναφέρεται στο άρθρο 23 παράγραφος 2 στοιχείο β) του κανονισμού (ΕΕ) 2019/787 αποτελεί πιστή συνοπτική παρουσίαση των προδιαγραφών προϊόντος. Το κράτος μέλος είναι υπεύθυνο για τυχόν σημαντικές αποκλίσεις μεταξύ του ενιαίου εγγράφου και των προδιαγραφών προϊόντος. Ο φάκελος αίτησης περιλαμβάνει την ηλεκτρονική παραπομπή στη δημοσίευση των προδιαγραφών προϊόντος. 
            
            
               Άρθρο 4
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο β) του κανονισμού (ΕΕ) 2019/787]
            
         
         
            
               Παραδεκτό της αίτησης
            
            
               1.Η αίτηση καταχώρισης θεωρείται παραδεκτή εάν έχει υποβληθεί σύμφωνα με το άρθρο 24 του κανονισμού (ΕΕ) 2019/787 και έχει κοινοποιηθεί στην Επιτροπή σύμφωνα με το άρθρο 13 παράγραφος 1 του εκτελεστικού κανονισμού (ΕΕ) 2021/XXXX, συμπεριλαμβανομένου του ενιαίου εγγράφου που συντάσσεται σύμφωνα με το άρθρο 3 του εν λόγω εκτελεστικού κανονισμού, και εφόσον είναι πλήρης.
            
            
               Η αίτηση καταχώρισης θεωρείται πλήρης εφόσον συμμορφώνεται με τα άρθρα 22 και 23 του κανονισμού (ΕΕ) 2019/787 και με τα άρθρα 2 και 3 του παρόντος κανονισμού.
            
            
               2.Εάν η Επιτροπή κρίνει την αίτηση απαράδεκτη, ενημερώνει τις αρχές του οικείου κράτους μέλους ή της οικείας τρίτης χώρας ή τον αιτούντα που είναι εγκατεστημένος σε τρίτη χώρα, ανάλογα με την περίπτωση, για τους λόγους του απαραδέκτου.
            
            
               Άρθρο 5
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο β) του κανονισμού (ΕΕ) 2019/787]
            
            
               Εθνική μεταβατική περίοδος
            
            
               1.Προκειμένου να υπερνικηθούν οι προσωρινές δυσκολίες, με μακροπρόθεσμο στόχο τη διασφάλιση της συμμόρφωσης όλων των παραγωγών στη συγκεκριμένη περιοχή με τις προδιαγραφές προϊόντος, ένα κράτος μέλος μπορεί να χορηγήσει μεταβατική περίοδο, υπό την προϋπόθεση ότι οι σχετικές επιχειρήσεις έχουν διαθέσει νόμιμα στην αγορά το εν λόγω αλκοολούχο ποτό, χρησιμοποιώντας τις σχετικές ονομασίες αδιαλείπτως επί τουλάχιστον 5 έτη πριν από την υποβολή της αίτησης στις αρχές του κράτους μέλους, και ότι οι εν λόγω προσωρινές δυσκολίες είχαν επισημανθεί στο πλαίσιο της εθνικής διαδικασίας ένστασης που αναφέρεται στο άρθρο 24 παράγραφος 6 του κανονισμού (ΕΕ) 2019/787. 
            
            
                Η μεταβατική περίοδος αρχίζει από την ημερομηνία υποβολής του φακέλου αίτησης στην Επιτροπή και είναι όσο το δυνατόν συντομότερη. Δεν υπερβαίνει τα 10 έτη.
            
            
               2.Η παράγραφος 1 εφαρμόζεται κατ’ αναλογία σε γεωγραφική ένδειξη αναφερόμενη σε γεωγραφική περιοχή που βρίσκεται σε τρίτη χώρα, με εξαίρεση την εθνική διαδικασία ένστασης.
            
            
               3.Η μεταβατική περίοδος που αναφέρεται στην παράγραφο 1 αναγράφεται στον φάκελο αίτησης που υποβάλλεται στην Επιτροπή σύμφωνα με το άρθρο 24 παράγραφοι 7 ή 8 του κανονισμού (ΕΕ) 2019/787. 
            
            
            
               ΤΜΗΜΑ 2
            
            
            
               Τροποποιήσεις των προδιαγραφών προϊόντος
            
            
               Άρθρο 6
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 2 του κανονισμού (ΕΕ) 2019/787]
            
            
               Αιτήσεις για ενωσιακές τροποποιήσεις των προδιαγραφών προϊόντος
            
            
               Για τους σκοπούς του άρθρου 31 του κανονισμού (ΕΕ) 2019/787, η αίτηση για την έγκριση ενωσιακής τροποποίησης των προδιαγραφών προϊόντος περιλαμβάνει μόνον ενωσιακές τροποποιήσεις. Εάν μια αίτηση για την έγκριση ενωσιακής τροποποίησης περιλαμβάνει επίσης συνήθεις ή προσωρινές τροποποιήσεις, η διαδικασία για ενωσιακή τροποποίηση εφαρμόζεται μόνο για την ενωσιακή τροποποίηση. Οι συνήθεις ή προσωρινές τροποποιήσεις που περιλαμβάνονται στην αίτηση θεωρούνται ως μη υποβληθείσες. 
            
            
               Άρθρο 7
            
         
         
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 2 του κανονισμού (ΕΕ) 2019/787]
            
            
               Παραδεκτό των αιτήσεων για την έγκριση ενωσιακών τροποποιήσεων
            
            
               1.Οι αιτήσεις για την έγκριση ενωσιακής τροποποίησης των προδιαγραφών προϊόντος θεωρούνται παραδεκτές εφόσον έχουν υποβληθεί σύμφωνα με το άρθρο 31 του κανονισμού (ΕΕ) 2019/787 και έχουν κοινοποιηθεί στην Επιτροπή σύμφωνα με το άρθρο 13 παράγραφος 1 του εκτελεστικού κανονισμού (ΕΕ) 2021/XXXX και εφόσον συμμορφώνονται με το άρθρο 7 του εν λόγω εκτελεστικού κανονισμού. 
            
            
               Η έγκριση από την Επιτροπή αίτησης για την έγκριση ενωσιακής τροποποίησης των προδιαγραφών προϊόντος καλύπτει μόνο τις ενωσιακές τροποποιήσεις που παρατίθενται στην ίδια την αίτηση.
            
            
               2.Εάν η Επιτροπή κρίνει την αίτηση απαράδεκτη, ενημερώνει τις αρχές του οικείου κράτους μέλους ή της οικείας τρίτης χώρας ή τον αιτούντα που είναι εγκατεστημένος σε τρίτη χώρα, ανάλογα με την περίπτωση, για τους λόγους του απαραδέκτου.
            
            
               Άρθρο 8
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 2 του κανονισμού (ΕΕ) 2019/787]
            
            
               Συνήθεις τροποποιήσεις των προδιαγραφών προϊόντος
            
            
               1.Για τους σκοπούς του άρθρου 31 παράγραφος 5 του κανονισμού (ΕΕ) 2019/787, οι αιτήσεις για την έγκριση συνήθους τροποποίησης των προδιαγραφών προϊόντος υποβάλλονται στις αρχές του κράτους μέλους εντός της επικράτειας του οποίου βρίσκεται η γεωγραφική περιοχή του σχετικού προϊόντος. Οι αιτούντες πληρούν τις προϋποθέσεις που προβλέπονται στο άρθρο 24 παράγραφοι 1, 2 ή 3 του κανονισμού (ΕΕ) 2019/787. Εάν η αίτηση για την έγκριση συνήθους τροποποίησης των προδιαγραφών προϊόντος δεν προέρχεται από τον αιτούντα που είχε υποβάλει την αίτηση προστασίας της ονομασίας ή των ονομασιών στην/στις οποία/-ες αναφέρονται οι προδιαγραφές προϊόντος, το κράτος μέλος παρέχει σε αυτόν τον αιτούντα τη δυνατότητα να διατυπώσει παρατηρήσεις σχετικά με την αίτηση, εφόσον ο εν λόγω αιτών εξακολουθεί να υφίσταται.
            
            
               Στην αίτηση για την έγκριση συνήθους τροποποίησης παρέχεται περιγραφή των συνήθων τροποποιήσεων και καταδεικνύεται ότι οι προτεινόμενες τροποποιήσεις χαρακτηρίζονται ως συνήθεις σύμφωνα με το άρθρο 31 του κανονισμού (ΕΕ) 2019/787. Προστίθεται δε συνοπτική παρουσίαση των λόγων για τους οποίους απαιτούνται οι τροποποιήσεις. 
            
            
               2.Όταν το κράτος μέλος θεωρεί ότι πληρούνται οι απαιτήσεις του κανονισμού (ΕΕ) 2019/787 και των διατάξεων που έχουν θεσπιστεί δυνάμει του εν λόγω κανονισμού, μπορεί να εγκρίνει τη συνήθη τροποποίηση. Η απόφαση έγκρισης περιλαμβάνει τις τροποποιημένες ενοποιημένες προδιαγραφές προϊόντος και, κατά περίπτωση, το τροποποιημένο ενοποιημένο ενιαίο έγγραφο.
            
            
               Η απόφαση έγκρισης δημοσιοποιείται. Η εγκεκριμένη συνήθης τροποποίηση εφαρμόζεται στο οικείο κράτος μέλος από την ημερομηνία δημοσιοποίησης της απόφασης έγκρισης. Το κράτος μέλος κοινοποιεί τις εγκεκριμένες συνήθεις τροποποιήσεις στην Επιτροπή το αργότερο 1 μήνα μετά την ημερομηνία δημοσιοποίησης της εθνικής απόφασης έγκρισης. Το κράτος μέλος κοινοποιεί, χωρίς αδικαιολόγητη καθυστέρηση, στην Επιτροπή τυχόν τελεσίδικες και αμετάκλητες εθνικές δικαστικές αποφάσεις με τις οποίες ακυρώνεται απόφαση έγκρισης συνήθους τροποποίησης.
            
            
               3.Οι αποφάσεις για την έγκριση συνήθων τροποποιήσεων που αφορούν αλκοολούχα ποτά καταγωγής τρίτων χωρών κοινοποιούνται στην Επιτροπή από αιτούσα ομάδα που έχει έννομο συμφέρον, είτε απευθείας στην Επιτροπή είτε μέσω των αρχών της οικείας τρίτης χώρας, το αργότερο 1 μήνα μετά την ημερομηνία δημοσιοποίησης της σχετικής απόφασης.
            
            
               4.Η κοινοποίηση εγκεκριμένης συνήθους τροποποίησης προς την Επιτροπή θεωρείται ότι έχει πραγματοποιηθεί δεόντως εφόσον συμμορφώνεται με το άρθρο 8 του εκτελεστικού κανονισμού (ΕΕ) 2021/XXXX. 
            
            
               5.Σε περίπτωση που η συνήθης τροποποίηση συνεπάγεται τροποποίηση του ενιαίου εγγράφου, η Επιτροπή δημοσιεύει την περιγραφή της συνήθους τροποποίησης και το τροποποιημένο ενιαίο έγγραφο στην Επίσημη Εφημερίδα της Ευρωπαϊκής Ένωσης, σειρά C, εντός 3 μηνών από την ημερομηνία παραλαβής της κοινοποίησης της εν λόγω συνήθους τροποποίησης.
            
            
               Σε περίπτωση που η συνήθης τροποποίηση δεν συνεπάγεται τροποποίηση του ενιαίου εγγράφου, η Επιτροπή δημοσιοποιεί, μέσω των ψηφιακών συστημάτων που αναφέρονται στο άρθρο 13 παράγραφος 1 πρώτο εδάφιο στοιχείο α) του εκτελεστικού κανονισμού (ΕΕ) 2021/XXXX, την περιγραφή της συνήθους τροποποίησης εντός 3 μηνών από την ημερομηνία παραλαβής της κοινοποίησης της εν λόγω συνήθους τροποποίησης.
            
            
               Ο αποστολέας κοινοποίησης συνήθους τροποποίησης παραμένει υπεύθυνος για το περιεχόμενό της.
            
            
               6.Οι συνήθεις τροποποιήσεις εφαρμόζονται στην επικράτεια της Ένωσης από την ημερομηνία κατά την οποία δημοσιεύθηκαν σύμφωνα με την παράγραφο 5 πρώτο εδάφιο ή δημοσιοποιήθηκαν σύμφωνα με την παράγραφο 5 δεύτερο εδάφιο.
            
            
               7.Όταν η γεωγραφική περιοχή καλύπτει περισσότερα του ενός κράτη μέλη, τα οικεία κράτη μέλη εφαρμόζουν τη διαδικασία για τις συνήθεις τροποποιήσεις χωριστά, για το τμήμα της περιοχής που βρίσκεται εντός της επικράτειάς τους. Η συνήθης τροποποίηση εφαρμόζεται στην επικράτεια των οικείων κρατών μελών μόνο μετά την έναρξη εφαρμογής της τελευταίας εθνικής απόφασης έγκρισης. Το κράτος μέλος που ενέκρινε τελευταίο τη συνήθη τροποποίηση αποστέλλει στην Επιτροπή τη σχετική κοινοποίηση το αργότερο 1 μήνα μετά την ημερομηνία δημοσιοποίησης της απόφασης έγκρισής της.
            
            
               Εάν ένα ή περισσότερα από τα ενδιαφερόμενα κράτη μέλη δεν εκδώσουν την εθνική απόφαση έγκρισης που αναφέρεται στο πρώτο εδάφιο, οποιοδήποτε από τα ενδιαφερόμενα κράτη μέλη μπορεί να υποβάλει την εν λόγω αίτηση στο πλαίσιο της διαδικασίας ενωσιακής τροποποίησης. 
            
         
         
            
               8.Η παράγραφος 7 εφαρμόζεται κατ’ αναλογία όταν τμήμα της σχετικής γεωγραφικής περιοχής βρίσκεται στην επικράτεια τρίτης χώρας.
            
            
               Άρθρο 9
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 2 του κανονισμού (ΕΕ) 2019/787]
            
            
               Σχέση μεταξύ ενωσιακών και συνήθων τροποποιήσεων
            
            
               1.Όταν εγκρίνεται συνήθης τροποποίηση που συνεπάγεται τροποποίηση του ενιαίου εγγράφου ενώ εκκρεμεί αίτηση για την έγκριση ενωσιακής τροποποίησης, το οικείο κράτος μέλος επικαιροποιεί αναλόγως το ενιαίο έγγραφο που περιλαμβάνεται στην αίτηση για την έγκριση ενωσιακής τροποποίησης. Εάν η ενωσιακή τροποποίηση που εκκρεμεί έχει δημοσιευθεί στην Επίσημη Εφημερίδα της Ευρωπαϊκής Ένωσης, σειρά C, για σκοπούς ένστασης, η επικαιροποιημένη έκδοση του ενιαίου εγγράφου δημοσιεύεται στην Επίσημη Εφημερίδα της Ευρωπαϊκής Ένωσης, σειρά L, ως παράρτημα του εκτελεστικού κανονισμού με τον οποίο εγκρίθηκε η ενωσιακή τροποποίηση.  
            
            
               2.Όταν στην τροποποιημένη έκδοση του ενιαίου εγγράφου που περιλαμβάνεται σε αίτηση συνήθους τροποποίησης η οποία έχει εγκριθεί σε εθνικό επίπεδο δεν λαμβάνονται υπόψη οι τελευταίες ενωσιακές τροποποιήσεις που έχουν εγκριθεί, η εν λόγω συνήθης τροποποίηση δεν δημοσιεύεται στην Επίσημη Εφημερίδα της Ευρωπαϊκής Ένωσης. Το κράτος μέλος που είχε εγκρίνει την εν λόγω συνήθη τροποποίηση αποστέλλει στην Επιτροπή την ενοποιημένη έκδοση του ενιαίου εγγράφου, όπως τροποποιήθηκε τόσο από τις ενωσιακές τροποποιήσεις όσο και από τη συνήθη τροποποίηση, προς δημοσίευση στην Επίσημη Εφημερίδα της Ευρωπαϊκής Ένωσης.  
            
            
               Άρθρο 10
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 2 του κανονισμού (ΕΕ) 2019/787]
            
            
               Προσωρινές τροποποιήσεις των προδιαγραφών προϊόντος
            
            
               1.Οι προσωρινές τροποποιήσεις των προδιαγραφών προϊόντος εγκρίνονται και δημοσιοποιούνται από το κράτος μέλος στην επικράτεια του οποίου βρίσκεται η γεωγραφική περιοχή του σχετικού προϊόντος. Οι προσωρινές τροποποιήσεις κοινοποιούνται στην Επιτροπή, συνοδευόμενες από τους λόγους που συνηγορούν υπέρ τους, το αργότερο 1 μήνα μετά την ημερομηνία δημοσιοποίησης της εθνικής απόφασης έγκρισης. Η προσωρινή τροποποίηση εφαρμόζεται στο οικείο κράτος μέλος από την ημερομηνία δημοσιοποίησης της απόφασης έγκρισης της τροποποίησης.
            
            
               2.Όταν η γεωγραφική περιοχή καλύπτει περισσότερα του ενός κράτη μέλη, η διαδικασία για τις προσωρινές τροποποιήσεις εφαρμόζεται χωριστά στα οικεία κράτη μέλη για το τμήμα της περιοχής που βρίσκεται εντός της επικράτειάς τους.
            
            
               3.Οι προσωρινές τροποποιήσεις που αφορούν αλκοολούχα ποτά καταγωγής τρίτων χωρών κοινοποιούνται στην Επιτροπή, συνοδευόμενες από τους λόγους που συνηγορούν υπέρ τους, από αιτούσα ομάδα που έχει έννομο συμφέρον, είτε απευθείας είτε μέσω των αρχών της εν λόγω τρίτης χώρας, το αργότερο 1 μήνα μετά την έγκρισή τους.
            
            
               4.Η κοινοποίηση εγκεκριμένης προσωρινής τροποποίησης προς την Επιτροπή θεωρείται ότι έχει πραγματοποιηθεί δεόντως εφόσον συμμορφώνεται με το άρθρο 9 του εκτελεστικού κανονισμού (ΕΕ) 2021/XXXX.
            
            
               5.Η Επιτροπή δημοσιοποιεί την κοινοποίηση προσωρινής τροποποίησης μέσω των ψηφιακών συστημάτων που αναφέρονται στο άρθρο 13 παράγραφος 1 πρώτο εδάφιο στοιχείο α) του εκτελεστικού κανονισμού (ΕΕ) 2021/XXXX εντός 3 μηνών από την ημερομηνία παραλαβής της κοινοποίησης της εν λόγω προσωρινής τροποποίησης. Η προσωρινή τροποποίηση εφαρμόζεται στην επικράτεια της Ένωσης από την ημερομηνία της δημοσιοποίησής της από την Επιτροπή.
            
            
               Ο αποστολέας κοινοποίησης προσωρινής τροποποίησης παραμένει υπεύθυνος για το περιεχόμενό της.
            
            
            
               ΤΜΗΜΑ 3
            
            
            
               Ακύρωση γεωγραφικής ένδειξης
            
            
               Άρθρο 11
            
         
         
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο β) του κανονισμού (ΕΕ) 2019/787]
            
            
               Διαδικασία ακύρωσης
            
            
               1.Για τους σκοπούς του άρθρου 32 παράγραφος 1 πρώτο εδάφιο του κανονισμού (ΕΕ) 2019/787, τα κράτη μέλη μπορούν να υποβάλουν αίτηση ακύρωσης της καταχώρισης μιας γεωγραφικής ένδειξης με δική τους πρωτοβουλία.
            
            
               2.Η Επιτροπή δημοσιεύει τις αιτήσεις ακύρωσης που υποβάλλονται σύμφωνα με το άρθρο 32 παράγραφος 1 πρώτο εδάφιο του κανονισμού (ΕΕ) 2019/787 στην Επίσημη Εφημερίδα της Ευρωπαϊκής Ένωσης, σειρά C. 
            
            
               Άρθρο 12
            
            
               [Κατ’ εξουσιοδότηση αρμοδιότητα σύμφωνα με το άρθρο 41 παράγραφος 1 στοιχείο β) του κανονισμού (ΕΕ) 2019/787]
            
            
               Παραδεκτό των αιτήσεων ακύρωσης
            
            
               1.Για τους σκοπούς του άρθρου 32 παράγραφοι 1 και 2 του κανονισμού (ΕΕ) 2019/787, η αίτηση ακύρωσης θεωρείται παραδεκτή εάν:
            
            
               α)συμμορφώνεται με τις απαιτήσεις που καθορίζονται στο άρθρο 10 του εκτελεστικού κανονισμού (ΕΕ) 2021/XXXX· και
            
            
               β)για τις αιτήσεις δυνάμει του άρθρου 32 παράγραφος 1 του κανονισμού (ΕΕ) 2019/787, βασίζεται στους λόγους που αναφέρονται στο πρώτο εδάφιο της εν λόγω διάταξης.
            
            
               2.Εάν η Επιτροπή κρίνει την αίτηση ακύρωσης απαράδεκτη, ενημερώνει τις αρχές του οικείου κράτους μέλους ή της οικείας τρίτης χώρας ή το φυσικό ή νομικό πρόσωπο που υπέβαλε την αίτηση, ανάλογα με την περίπτωση, για τους λόγους του απαραδέκτου.
            
            
               3.Αιτιολογημένες δηλώσεις ένστασης που αφορούν ακύρωση είναι παραδεκτές μόνον εφόσον αποδεικνύουν την εμπορική χρήση της καταχωρισμένης ονομασίας από το ενδιαφερόμενο πρόσωπο.
            
            
            
               ΤΜΗΜΑ 4
            
            
            
               Μητρώο
            
            
               Άρθρο 13
            
            
               [Κατ’ εξουσιοδότηση αρμοδιότητα σύμφωνα με το άρθρο 33 παράγραφοι 1 και 2 του κανονισμού (ΕΕ) 2019/787]
            
            
               Μητρώο
            
            
               1.Θεσπίζεται το ηλεκτρονικό μητρώο των γεωγραφικών ενδείξεων των αλκοολούχων ποτών που αναφέρεται στο άρθρο 33 του κανονισμού (ΕΕ) 2019/787 (στο εξής: μητρώο). Βασίζεται σε ψηφιακά συστήματα τα οποία διαχειρίζεται η Επιτροπή και είναι προσβάσιμο στο κοινό.
            
         
         
            
               2.Κατά την έναρξη ισχύος νομικής πράξης που παρέχει προστασία στην ονομασία μιας γεωγραφικής ένδειξης, η Επιτροπή καταγράφει στο μητρώο τα ακόλουθα στοιχεία:
            
            
               α)την ονομασία ή τις ονομασίες που πρέπει να προστατεύονται ως γεωγραφική ένδειξη, συμπεριλαμβανομένων των μεταγραφών ή μεταγραμματισμών τους σε λατινικούς χαρακτήρες, κατά περίπτωση. Πολλαπλές ονομασίες, μεταγραφές και μεταγραμματισμοί καταγράφονται ως εναλλακτικές ονομασίες, οι οποίες χωρίζονται με διάστημα, κάθετο και δεύτερο διάστημα·
            
            
               β)την κατηγορία του αλκοολούχου ποτού·
            
            
               γ)τον αριθμό φακέλου·
            
            
               δ)τον τύπο «γεωγραφικής ένδειξης»·
            
            
               ε)την ονομασία της χώρας ή των χωρών καταγωγής·
            
            
               στ)την ημερομηνία εφαρμογής και την παραπομπή στη νομική πράξη που προστατεύει την ονομασία: 
            
            
               i)για τις γεωγραφικές ενδείξεις που έχουν καταχωριστεί σύμφωνα με τον κανονισμό (ΕΕ) 2019/787 ή τον κανονισμό (ΕΚ) αριθ. 110/2008, με εξαίρεση τις καθιερωμένες γεωγραφικές ενδείξεις που αναφέρονται στο άρθρο 20 του κανονισμού (ΕΚ) αριθ. 110/2008, την ημερομηνία εφαρμογής και την ηλεκτρονική παραπομπή στις πράξεις που προστατεύουν την ονομασία σε επίπεδο Ένωσης· 
            
            
               ii)για τις καθιερωμένες γεωγραφικές ενδείξεις που αναφέρονται στο άρθρο 20 του κανονισμού (ΕΚ) αριθ. 110/2008, την ημερομηνία δημοσίευσης της πράξης πρώτης προστασίας της γεωγραφικής ένδειξης σε επίπεδο Ένωσης και την ηλεκτρονική παραπομπή στην εν λόγω πράξη· 
            
            
               ζ)την ηλεκτρονική παραπομπή ή τις ηλεκτρονικές παραπομπές στη νομική πράξη ή στις νομικές πράξεις που αφορούν τη γεωγραφική ένδειξη και οι οποίες είναι μεταγενέστερες των νομικών πράξεων που αναφέρονται στο στοιχείο στ)·
            
            
               η)τις παραπομπές στο ενιαίο έγγραφο, στις βασικές προδιαγραφές του τεχνικού φακέλου, στις προδιαγραφές προϊόντος ή στον τεχνικό φάκελο, εφόσον υπάρχουν, ως εξής:
            
            
               i)για τις γεωγραφικές ενδείξεις που έχουν καταχωριστεί σύμφωνα με τον κανονισμό (ΕΕ) 2019/787, την ηλεκτρονική παραπομπή στο ενιαίο έγγραφο, συμπεριλαμβανομένης της ηλεκτρονικής παραπομπής στις προδιαγραφές προϊόντος. Σε περίπτωση που η γεωγραφική περιοχή εμπίπτει στην επικράτεια τρίτης χώρας, την ηλεκτρονική παραπομπή στο ενιαίο έγγραφο, συμπεριλαμβανομένης της παραπομπής στη δημοσίευση των προδιαγραφών προϊόντος·
            
            
               ii)για τις γεωγραφικές ενδείξεις που έχουν καταχωριστεί σύμφωνα με τον κανονισμό (ΕΚ) αριθ. 110/2008, την ηλεκτρονική παραπομπή στις βασικές προδιαγραφές του τεχνικού φακέλου·
            
            
               iii)για τις καθιερωμένες γεωγραφικές ενδείξεις που αναφέρονται στο άρθρο 20 του κανονισμού (ΕΚ) αριθ. 110/2008, τον τεχνικό φάκελο.
            
            
               3.Όταν η Επιτροπή εγκρίνει ενωσιακή τροποποίηση προδιαγραφών προϊόντος ή λαμβάνει κοινοποίηση εγκεκριμένης συνήθους τροποποίησης προδιαγραφών προϊόντος η οποία συνεπάγεται αλλαγή των στοιχείων που έχουν καταγραφεί στο μητρώο, καταγράφει τα νέα στοιχεία με ισχύ από την ημερομηνία εφαρμογής της τροποποίησης στην Ένωση. Καταγράφονται επίσης τα στοιχεία που αφορούν τις προσωρινές τροποποιήσεις.
            
            
               4.Σε περίπτωση ακύρωσης της καταχώρισης μιας γεωγραφικής ένδειξης, η Επιτροπή διαγράφει την ονομασία από το μητρώο από την ημερομηνία κατά την οποία αρχίζει να παράγει αποτελέσματα η σχετική εκτελεστική πράξη σύμφωνα με το άρθρο 32 του κανονισμού (ΕΕ) 2019/787 και τηρεί αρχείο της ακύρωσης.
            
            
               5.Οι γεωγραφικές ενδείξεις οι οποίες προστατεύονται βάσει εκτελεστικών κανονισμών που εκδόθηκαν από τις 8 Ιουνίου 2019 έως την ημερομηνία εφαρμογής του παρόντος κανονισμού καταχωρίζονται στο μητρώο.
            
            
               6.Η Επιτροπή διατηρεί τα έγγραφα που σχετίζονται με την καταχώριση γεωγραφικής ένδειξης σε ψηφιακή ή έντυπη μορφή για την περίοδο ισχύος της γεωγραφικής ένδειξης και, σε περίπτωση ακύρωσης, για 10 έτη μετά την ακύρωση.
            
            
            
               ΚΕΦΑΛΑΙΟ III
            
         
         
            
            
               Τελικές διατάξεις
            
            
               Άρθρο 14
            
            
            
               Κατάργηση
            
            
               Ο εκτελεστικός κανονισμός (ΕΕ) αριθ. 716/2013 καταργείται.
            
            
            
               Άρθρο 15
            
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 130 της 17.5.2019, σ. 1.
               
               
                  
                     (2)
                  
                        Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16). 
               
               
                  
                     (3)
                  
                        Εκτελεστικός κανονισμός (EE) 2021/XXXX της Επιτροπής, της [ημερομηνία], για τη θέσπιση κανόνων εφαρμογής του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά τις αιτήσεις καταχώρισης των γεωγραφικών ενδείξεων των αλκοολούχων ποτών, τη διαδικασία ένστασης, τις τροποποιήσεις των προδιαγραφών προϊόντος, την ακύρωση της καταχώρισης, τη χρήση συμβόλου και τον έλεγχο (ΕΕ L xxx της xxx, σ. x). 
               
               
                  
                     (4)
                  
                        Εκτελεστικός κανονισμός (ΕΕ) αριθ. 716/2013 της Επιτροπής, της 25ης Ιουλίου 2013, για τη θέσπιση των κανόνων εφαρμογής του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (EE L 201 της 26.7.2013, σ. 21).